Էլիզա Կոնստանտին-Հանսեն

Էլիզա Կոնստանտին-Հանսեն (, ), դանիացի նկարչուհի և կերամիստ։ Մշակել է իր սեփական նատուրալիստական ոճը՝ հաճախ պատկերելով ծովային թռչուններին, կենդանիներին, բույսերին և ծովափնյա տեսարաններ։

Կենսագրություն    

Էլիզա Հանսենը ծնվել է Ֆրեդերիկսբերգում, Կոպենհագենի թաղամասում, 1858 թվականի մայիսի 4-ին, դանիացի ոսկեդարի նկարիչ Կոնստանտին Հանսենի և նրա կնոջ՝ Մագդալենա Բարբարա Կյոբկեի ընտանիքում։ 1908 թվականին փոխել է իր ազգանվան ուղղագրությունը՝ Կոնստանտին-Հանսենի։

Էլիզան մեծացել է գեղարվեստական միջավայրում։ Նրա ութ քույր-եղբայրներից մի քանիսն ունեցել են գեղարվեստական տաղանդներ, հատկապես նրա քույր Քրիստիանան, ով ասեղնագործել է։ Ինքը՝ Կոնստանտին-Հանսենը, նույնպես սկսել է ասեղնագործել երիտասարդ տարիքում՝ հաճախ մշակելով սեփական էսքիզները։ Ավելի ուշ՝ 1880 թվականին հոր մահից հետո նա դարձել է ճարտարապետ և քանդակագործ Թորվալդ Բինդեսբյոլի գլխավոր օգնականը։ Ի լրումն այն ամենի, ինչ հայրը նրան սովորեցրել է գեղանկարչության մասին, նա հաճախել է Վիլհելմ Կյուխնի գեղանկարչության դպրոց և դասեր է ստացել նկարիչներ Քրիստեն Դալսգորից և Լաուրից Տուկսենից՝ նախքան 1886 թվականին Փարիզ ուսանելու մեկնելը։

Գեղարվեստական ոճ  

1880-ականների սկզբին Էլիզան սկսել է ասեղնագործությամբ զբաղվել՝ ընդօրինակելով պոմպեյան որմնանկարների ոճը, որը սիրել է Թորվալդ Բինդեսբյոլը։ Աշխատել է նաև կերամիկայի վրա Ուտերսլևի արհեստանոցում Բինդեսբյոլի և Սկովգորդ եղբայրների հետ, որտեղ զարգացրել է ավելի ազատ, անհատական ոճ։ Ոգեշնչված ճապոնական արվեստով, նա մշակել է իր սեփական մոտեցումը ծովային թռչունների, կենդանիների, բույսերի և ծովափնյա տեսարանների դեկորատիվ պատկերմանը, որոնք նա հաճախ նկարել է։ Նրա կերամիկական ստեղծագործություններից մի քանիսն իր ամենանշանավոր գործերից են, այդ թվում՝ ծովաստղ պատկերող ափսե, ոստրեի որսորդների ջնարակված  բարձրաքանդակ և անգղի պատկերով յուրօրինակ գավաթներ։ 1930 թվականին Կոնստանտին-Հանսենը ստեղծել է իր ամենահայտնի աշխատանքը, որը հայտնի է որպես Svaneflok i våge, որտեղ պատկերված են  մի խումբ կարապներ Կոլդինգ ծովախորշի ֆոնին։

Ցուցահանդեսներ  

1882 թվականից Կոնստանտին-Հանսենն իր նկարները ցուցադրել է Շառլոտենբորգում, որտեղ 1885 թվականին արժանացել է Նոյհաուզենի մրցանակին իր «Drenge udenfor en Grønthandel» (Տղան կանաչեղենի խանութում) աշխատանքի համար։ 1893 թվականին Շառլոտենբորգի փոխարեն նա սկսել է ցուցադրվել Ազատ ցուցահանդեսում (Den Frie Udstilling), որտեղ շարունակել է ցուցադրել իր աշխատանքները մինչև 1928 թվականը։ Էլիզայի աշխատանքները ցուցադրվել են նաև արտասահմանում՝ Փարիզում (1889) և Բեռլինում (1910-1911)։ Կոնստանտին-Հանսենի աշխատանքները ներկայացվել են Չիկագոյի  գեղարվեստի պալատում 1893 թվականի համաշխարհային ցուցահանդեսում։ 1917 թվականին նա իր աշխատանքներով մասնակցել է նաև Դանիայի արվեստի ցուցահանդեսին (Dansk Kunsthandel) և 1920 թվականի Կանանց հետահայաց ցուցահանդեսին )։ 2013 թվականին նրա աշխատանքները ցուցադրվել են Kolding Kunstforening-ի ցուցահանդեսում։

Պատկերասրահ

Ծանոթագրություններ 

Դանիացի նկարչուհիներ
Կին արվեստագետներ
Դանիացի արվեստագետներ
Կին ինքնակենսագիրներ
Դանիացի ինքնակենսագիրներ